02016R1624 — SK — 04.12.2019 — 001.001

Tento text slúži výlučne ako dokumentačný nástroj a nemá žiadny právny účinok. Inštitúcie Únie nenesú nijakú zodpovednosť za jeho obsah. Autentické verzie príslušných aktov vrátane ich preambúl sú tie, ktoré boli uverejnené v Úradnom vestníku Európskej únie a ktoré sú dostupné na portáli EUR-Lex. Tieto úradné znenia sú priamo dostupné prostredníctvom odkazov v tomto dokumente

Zmenené a doplnené:









▼B

NARIADENIE EURÓPSKEHO PARLAMENTU A RADY (EÚ) 2016/1624

zo 14. septembra 2016

o európskej pohraničnej a pobrežnej stráži, ktorým sa mení nariadenie Európskeho parlamentu a Rady (EÚ) 2016/399 a ktorým sa zrušuje nariadenie Európskeho parlamentu a Rady (ES) č. 863/2007, nariadenie Rady (ES) č. 2007/2004 a rozhodnutie Rady 2005/267/ES







▼M1 —————







▼B

Článok 20

Zloženie a nasadenie tímov európskej pohraničnej a pobrežnej stráže

1. Agentúra nasadzuje príslušníkov pohraničnej stráže a iných príslušných pracovníkov ako členov tímov európskej pohraničnej a pobrežnej stráže na spoločné operácie, rýchle pohraničné zásahy a v rámci podporných tímov pre riadenie migrácie. Agentúra môže nasadiť aj odborníkov z radov vlastných zamestnancov.

2. Na základe návrhu výkonného riaditeľa riadiaca rada rozhodne absolútnou väčšinou svojich členov s hlasovacím právom o profiloch a celkovom počte príslušníkov pohraničnej stráže a iných príslušných pracovníkov, ktorí majú byť k dispozícii pre tímy európskej pohraničnej a pobrežnej stráže. Rovnaký postup sa uplatní v súvislosti s každou následnou zmenou ich profilov a celkového počtu. Členské štáty prispievajú do tímov európskej pohraničnej a pobrežnej stráže prostredníctvom vnútroštátnej rezervy na základe jednotlivých vymedzených profilov, z ktorej vymenúvajú príslušníkov pohraničnej stráže a iných príslušných pracovníkov zodpovedajúcich požadovaným profilom.

3. Príspevok členských štátov k špecifickým spoločným operáciám na nasledujúci rok z hľadiska ich príslušníkov pohraničnej stráže sa plánuje na základe každoročných dvojstranných rokovaní a dohôd medzi agentúrou a členskými štátmi. V súlade s týmito dohodami členské štáty poskytnú na žiadosť agentúry príslušníkov pohraničnej stráže na nasadenie, pokiaľ nečelia výnimočnej situácii, ktorá významne ovplyvňuje plnenie vnútroštátnych úloh. Takáto žiadosť sa predkladá minimálne 21 pracovných dní pred plánovaným nasadením. Ak sa členský štát odvoláva na takúto výnimočnú situáciu, musí agentúre písomne poskytnúť vyčerpávajúce dôvody a informácie o situácii, obsah ktorých sa zahrnie do správy uvedenej v odseku 12.

4. Pokiaľ ide o rýchle pohraničné zásahy, na základe návrhu výkonného riaditeľa riadiaca rada trojštvrtinovou väčšinou rozhodne o profiloch a minimálnom počte príslušníkov pohraničnej stráže alebo iných príslušných pracovníkov zodpovedajúcich týmto profilom, ktorí majú byť k dispozícii pre rezervu rýchleho zásahu tímov európskej pohraničnej a pobrežnej stráže. Rovnaký postup sa uplatňuje v súvislosti s každou následnou zmenou profilov a celkového počtu príslušníkov pohraničnej stráže alebo iných príslušných pracovníkov z rezervy rýchleho zásahu. Členské štáty prispievajú do rezervy rýchleho zásahu prostredníctvom vnútroštátnej rezervy odborníkov na základe jednotlivých vymedzených profilov, z ktorej vymenúvajú príslušníkov pohraničnej stráže alebo iných príslušných pracovníkov zodpovedajúcich požadovaným profilom.

5. Rezervu rýchleho zásahu tvorí stály zbor, ktorý je agentúre okamžite k dispozícii a ktorý môže byť nasadený z každého členského štátu do piatich pracovných dní od dátumu schválenia operačného plánu výkonným riaditeľom a hostiteľským členským štátom. Na tento účel každý členský štát každoročne poskytuje agentúre k dispozícii príslušníkov pohraničnej stráže alebo iných príslušných pracovníkov. Ich profily zodpovedajú profilom vymedzeným v rozhodnutí riadiacej rady. Celkový počet pracovníkov, ktorých poskytujú k dispozícii členské štáty, predstavuje najmenej 1 500 príslušníkov pohraničnej stráže alebo iných príslušných pracovníkov. Agentúra môže overiť, či príslušníci pohraničnej stráže navrhovaní členskými štátmi zodpovedajú vymedzeným profilom. Agentúra môže požiadať, aby členský štát vylúčil príslušníka pohraničnej stráže z rezervy v prípade profesionálneho pochybenia alebo porušenia platných pravidiel.

6. Každý členský štát je zodpovedný za svoj príspevok k počtu príslušníkov pohraničnej stráže alebo iných príslušných pracovníkov uvedený v odseku 5 v súlade s prílohou I.

7. Členské štáty poskytnú na žiadosť agentúry príslušníkov pohraničnej stráže a/alebo iných príslušných pracovníkov z rezervy rýchleho zásahu k dispozícii na nasadenie. Ak z analýzy rizík a akéhokoľvek dostupného posúdenia zraniteľnosti vyplýva, že členský štát čelí situácii, ktorá by podstatne ovplyvnila plnenie vnútroštátnych úloh, jeho príspevok na nasadenie rýchleho pohraničného zásahu predstavuje polovicu jeho príspevku stanoveného v prílohe I. Hostiteľský členský štát, v ktorom prebieha rýchly pohraničný zásah, nenasadí pracovníkov, ktorí sú súčasťou jeho fixného príspevku, do rezervy rýchleho zásahu. Ak na nasadenie v rýchlom pohraničnom zásahu nie je dostatok pracovníkov, riadiaca rada rozhodne na základe návrhu výkonného riaditeľa o tom, ako tento nedostatok vyplniť.

8. V prípade potreby sa nasadenie tímov európskej pohraničnej a pobrežnej stráže z rezervy rýchleho zásahu okamžite doplní dodatočnými tímami európskej pohraničnej a pobrežnej stráže. Na tento účel členské štáty na žiadosť agentúry bezodkladne oznámia počet, mená a profily príslušníkov pohraničnej stráže a iných príslušných pracovníkov zo svojich vnútroštátnych rezerv, ktorých môžu poskytnúť do siedmich pracovných dní od začiatku rýchleho pohraničného zásahu. Členské štáty poskytnú na žiadosť agentúry príslušníkov pohraničnej stráže a iných príslušných pracovníkov na nasadenie, pokiaľ nečelia výnimočnej situácii, ktorá významne ovplyvňuje plnenie vnútroštátnych úloh. Ak sa členský štát odvoláva na takúto výnimočnú situáciu, musí agentúre písomne poskytnúť vyčerpávajúce dôvody a informácie o situácii, obsah ktorých sa zahrnie do správy uvedenej v odseku 12.

9. Ak nastane situácia, ktorá si vyžiada nasadenie väčšieho množstva príslušníkov pohraničnej stráže, než je stanovené v odsekoch 5 a 8, výkonný riaditeľ okamžite informuje Európsky parlament, Radu a Komisiu. Vyzve tiež Radu, aby požiadala členské štáty o záväzok odstrániť tento nedostatok.

10. Členské štáty zabezpečia, aby sa profily a počty príslušníkov pohraničnej stráže a iných príslušných pracovníkov, ktorými prispievajú, zhodovali s profilmi a počtami, o ktorých rozhodla riadiaca rada. Dĺžku vyslania určí domovský členský štát, ale v žiadnom prípade nesmie byť kratšie než 30 dní okrem prípadu, keď operácia, súčasťou ktorej je vyslanie, trvá kratšie než 30 dní.

11. Agentúra prispieva do tímov európskej pohraničnej a pobrežnej stráže poskytnutím kompetentných príslušníkov pohraničnej stráže alebo iných príslušných pracovníkov, ktorých do agentúry vyslali členské štáty ako národných expertov. Príspevok členských štátov z hľadiska vysielania ich príslušníkov pohraničnej stráže alebo iných príslušných pracovníkov do agentúry na nasledujúci rok sa plánuje na základe každoročných dvojstranných rokovaní a dohôd medzi agentúrou a členskými štátmi. V súlade s týmito dohodami členské štáty poskytnú príslušníkov pohraničnej stráže alebo iných príslušných pracovníkov na vyslanie s výnimkou prípadov, keď by to vážne ovplyvnilo plnenie vnútroštátnych úloh. V takých situáciách môžu členské štáty svojich vyslaných príslušníkov pohraničnej stráže alebo iných príslušných pracovníkov odvolať.

Takéto vyslanie môže byť na 12 mesiacov alebo dlhšie, ale v žiadnom prípade nesmie byť kratšie ako na tri mesiace. Vyslaní príslušníci pohraničnej stráže alebo iní príslušní pracovníci sa považujú za členov tímov a majú úlohy a právomoci členov ich tímov. Členský štát, ktorý vyslal týchto príslušníkov pohraničnej stráže alebo iných príslušných pracovníkov, sa považuje za ich domovský členský štát.

Ostatní dočasní zamestnanci agentúry, ktorí nie sú kvalifikovaní na vykonávanie funkcií súvisiacich s kontrolou hraníc, sa počas spoločných operácií nasadzujú len na koordinačné a iné úlohy, ktoré si nevyžadujú úplnú odbornú prípravu pre príslušníkov pohraničnej stráže. Nie sú súčasťou tímov európskej pohraničnej a pobrežnej stráže.

12. Agentúra každoročne informuje Európsky parlament o počte príslušníkov pohraničnej stráže, ku ktorému sa jednotlivé členské štáty zaviazali, a o počte príslušníkov pohraničnej stráže, ktorí boli do tímov európskej pohraničnej a pobrežnej stráže skutočne nasadení v súlade s týmto článkom. V tejto správe sa uvedie zoznam členských štátov, ktoré sa v predchádzajúcom roku odvolali na výnimočnú situáciu uvedenú v odsekoch 3 a 8. Uvedú sa v nej aj dôvody a informácie, ktoré poskytol dotknutý členský štát.

▼M1 —————







▼B

Článok 30

Eskortná skupina pre nútený návrat

1. Agentúra vytvorí z príslušných vnútroštátnych orgánov eskortnú skupinu pre nútený návrat, ktorá vykonáva návratové operácie v súlade požiadavkami uvedenými v článku 8 ods. 4 a 5 smernice 2008/115/ES a ktorá bola vyškolená v súlade s článkom 36 tohto nariadenia.

2. Riadiaca rada určí na návrh výkonného riaditeľa profil a počet členov eskortnej skupiny pre nútený návrat, ktorí budú k dispozícii pre túto skupinu. Rovnaký postup sa uplatňuje v súvislosti s každou následnou zmenou profilu a celkového počtu. Členské štáty prispejú do tejto skupiny vymenovaním členov eskortnej skupiny pre nútený návrat, ktorí zodpovedajú vymedzenému profilu. Členmi skupiny sú členovia eskortnej skupiny pre nútený návrat so špecifickými odbornými znalosťami z oblasti ochrany detí.

3. Príspevok členských štátov k eskortnej skupine pre nútený návrat pre návratové operácie a návratové intervencie na nasledujúci rok sa plánuje na základe každoročných dvojstranných rokovaní a dohôd medzi agentúrou a členskými štátmi. V súlade s týmito dohodami dajú členské štáty na žiadosť agentúry k dispozícii členov eskortnej skupiny pre nútený návrat na nasadenie, pokiaľ nečelia výnimočnej situácii, ktorá významne ovplyvňuje plnenie vnútroštátnych úloh. Takáto žiadosť sa predkladá najmenej 21 pracovných dní pred plánovaným nasadením alebo päť pracovných dní v prípade rýchlej návratovej intervencie.

4. Agentúra na požiadanie poskytne členov eskortnej skupiny pre nútený návrat k dispozícii participujúcim členským štátom, aby v ich mene sprevádzal navrátilcov a podieľal sa na návratových operáciách a návratových intervenciách. Pre každú návratovú operáciu zahŕňajúcu deti poskytne členov eskortnej skupiny pre nútený návrat so špecifickými odbornými znalosťami z oblasti ochrany detí.

5. Počas návratovej operácie alebo návratovej intervencie členovia eskortnej skupiny pre nútený návrat naďalej podliehajú disciplinárnym opatreniam svojho domovského členského štátu.

Článok 31

Skupina špecialistov na návrat

1. Agentúra vytvorí skupinu špecialistov na návrat z príslušných vnútroštátnych orgánov a zo zamestnancov agentúry, ktorí majú zručnosti a odborné znalosti potrebné na vykonávanie činností súvisiacich s návratom a ktorí boli vyškolení v súlade s článkom 36. Títo špecialisti budú k dispozícii na vykonávanie osobitných úloh, ako je identifikácia konkrétnych skupín štátnych príslušníkov tretích krajín, získavanie cestovných dokladov z tretích krajín a uľahčovanie konzulárnej spolupráce.

2. Riadiaca rada na návrh výkonného riaditeľa určí profil a počet špecialistov na návrat, ktorí budú k dispozícii pre túto skupinu. Rovnaký postup sa uplatňuje v súvislosti s každou následnou zmenou profilu a celkového počtu. Členské štáty prispejú do tejto skupiny vymenovaním špecialistov, ktorí zodpovedajú vymedzenému profilu. Členmi skupiny sú špecialisti na návrat so špecifickými odbornými znalosťami z oblasti ochrany detí.

3. Príspevok členských štátov k špecialistom na návrat pre návratové operácie a intervencie na nasledujúci rok sa plánuje na základe každoročných dvojstranných rokovaní a dohôd medzi agentúrou a členskými štátmi. V súlade s týmito dohodami poskytnú členské štáty na žiadosť agentúry k dispozícii špecialistov na návrat na nasadenie, pokiaľ nečelia výnimočnej situácii, ktorá významne ovplyvňuje plnenie vnútroštátnych úloh. Takáto žiadosť sa predkladá najmenej 21 pracovných dní pred plánovaným nasadením alebo päť pracovných dní v prípade rýchlej návratovej intervencie.

4. Agentúra na požiadanie poskytne špecialistov na návrat členským štátom, ktoré sa zúčastňujú na návratových operáciách, aby sa podieľali na návratových intervenciách. Pre každú návratovú operáciu zahŕňajúcu deti poskytne špecialistov na návrat so špecifickými odbornými znalosťami z oblasti ochrany detí.

5. Počas návratovej operácie alebo návratovej intervencie špecialisti na návrat naďalej podliehajú disciplinárnym opatreniam agentúry alebo svojho domovského členského štátu.

▼M1 —————